કહેવાય છે કે આ ફિલ્મ રાજસ્થાનનાં ભંવરી દેવી અને કૉન્ગ્રેસી નેતા મહિપાલ મદેરણાના અશ્લિલ CDકાંડ પરથી બની છે, પરંતુ વાર્તાની દ્રષ્ટિએ એમાં કશું જ નવું નથી. ઉપરથી રાઇટર-ડિરેક્ટર કે. સી. બોકાડિયાની ટ્રીટમેન્ટ પણ એટલી જૂનીપુરાણી છે કે ક્યાંય એવું લાગતું જ નથી કે આ નવી ફિલ્મ છે. જાણે કેબલ ટીવી પર કોઈ વાસી સસ્તી ભોજપુરી ફિલ્મ જોઈ રહ્યા હોઈએ એવી વાસ સતત ફિલ્મમાંથી આવ્યા કરે છે. તદ્દન નકલી લાગે એવી ફાઇટ, શરાબ-સુંદરી અને સત્તાના નશામાં રત રહેતા ભ્રષ્ટ નેતાઓ, ગુંડાઓ અને પોલીસ સાથે તેમનું નેક્સસ, સાસ-બહૂની સિરિયલો જેવા ઝૂમ અને ફ્રીઝ થઈ જતા શૉટ્સ, તદ્દન નાટકીય અને શીખાઉ લાગે એવી ઍક્ટિંગ... યકીન માનો, આ બધું જ આપણી ફિલ્મોમાંથી એક્સપાયરી ડેટ વટાવી ચૂક્યું છે.